Diari Oficial de la Generalitat Valenciana


Sumari del DOGV 6409, del 01-12-2010 (2010/12700)

RESOLUCIÓ de 22 de novembre de 2010, de les direccions generals d'Ordenació i Centres Docents i d'Avaluació, Innovació i Qualitat Educativa i de la Formació Professional, per la qual es realitza la convocatòria amb caràcter experimental per a l'organització de l'acció formativa específica Introducció a la Llengua i Cultura Xinesa en els centres docents de la Comunitat Valenciana durant el curs 2010-2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6409

Data del DOGV
:   01-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12923


Data del document
:   22-11-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament d'idiomes
    * programa d'ensenyament
    * la Xina
    * ensenyament secundari
    * legislació

RESOLUCIÓ de 22 de novembre de 2010, de les direccions generals d'Ordenació i Centres Docents i d'Avaluació, Innovació i Qualitat Educativa i de la Formació Professional, per la qual es realitza la convocatòria amb caràcter experimental per a l'organització de l'acció formativa específica Introducció a la Llengua i Cultura Xinesa en els centres docents de la Comunitat Valenciana durant el curs 2010-2011. [2010/12726]  
La Conselleria d'Educació impulsa i recolza el foment de l'aprenentatge de la llengua xinesa en els centres educatius del seu àmbit de gestió. En este sentit, l'Orde 64/2010, de 16 de juny, de la Conselleria d'Educació, per la qual es modifica parcialment l'Orde de 27 de maig de 2008, de la Conselleria d'Educació, per la qual es regulen les matèries optatives en l'Educació Secundària Obligatòria, introduïx quatre noves matèries optatives en l'Educació Secundària Obligatòria, entre les quals, la matèria Llengua i Cultura Xinesa s'oferta com a matèria optativa d'oferta general en tercer i quart curs.  
La Generalitat, i l'entitat Hanban, van subscriure amb data 28 de juliol de 2009 un conveni marc de col·laboració en matèria d'educació per a integrar en centres educatius de la Comunitat Valenciana professorat voluntari de xinés. L'objecte del dit conveni no sols és recolzar i promoure el desenrotllament de l'ensenyança de la llengua xinesa, sinó aprofundir en el coneixement dels aspectes culturals i costums de Xina, així com enfortir l'enteniment mutu i l'amistat entre els dos pobles.  
Per la seua banda, l'article 15.5 del Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria en la Comunitat Valenciana establix que els centres, en l'exercici de la seua autonomia, podran adoptar experimentacions, plans de treball, formes d'organització o ampliació de l'horari escolar en els termes que establisca la conselleria competent en matèria d'educació, sense que, en cap cas, s'imposen aportacions de les famílies ni exigències per a esta conselleria.  
Per mitjà de la Resolució de 8 de febrer de 2010, del director general d'Ordenació i Centres Docents, per la qual es realitza la convocatòria amb caràcter experimental per a l'organització de l'acció formativa específica Introducció a la Llengua i Cultura Xina per a l'alumnat d'Educació Secundària Obligatòria en els centres docents de la Comunitat Valenciana, es va procedir a convocar per primera vegada una acció formativa introductòria a la llengua i la cultura xinesa, que es va autoritzar en 10 centres docents. Atès l'elevat nombre de sol·licituds que no van poder ser ateses durant el curs 2009-2010 quant a la dita acció formativa, queda justificada una nova convocatòria de l'acció formativa experimental Introducció a la Llengua i Cultura Xinesa.  
Per tant, amb la finalitat de motivar l'alumnat en l'àmbit cultural i quant a la promoció de l'aprenentatge de llengües estrangeres, així com formar al professorat per a impartir els continguts de la matèria Llengua i Cultura Xinesa, s'introduïx l'acció formativa específica Introducció a la Llengua i Cultura Xinesa, amb caràcter experimental i fora de l'horari lectiu de l'alumnat, en l'àmbit escolar, durant el curs 2010-2011.  
Per això, en virtut de les competències establides en el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, així com l'Orde de 29 de febrer de 2008, de la Conselleria d'Educació, de Desplegament del Reglament Orgànic i Funcional del dit departament, estes direccions generals resolen:  
U  
Els centres docents públics i privats concertats de la Comunitat Valenciana degudament autoritzats per a impartir ensenyances d'Educació Secundària Obligatòria, Batxillerat o Formació Professional, podran organitzar l'acció formativa d'Introducció a la Llengua i Cultura Xinesa en els seus centres, amb l'autorització prèvia de les direccions generals d'Ordenació i Centres Docents i d'Avaluació, Innovació i Qualitat Educativa i de la Formació Professional, durant el present curs acadèmic 2010-2011.  
Dos  
Les sol·licituds per a organitzar esta activitat les efectuaran els directors dels centres públics o titulars dels centres privats, oït el consell escolar del centre. Les sol·licituds podran realitzar-se des de la publicació de la present resolució fins el 21 de desembre de 2010. En la sol·licitud, serà preceptiu indicar el nombre d'hores setmanals durant les quals es desitja realitzar l'activitat, així com la data d'inici i de finalització previstes per a l'activitat.  
Tres  
Les direccions generals d'Ordenació i Centres Docents i d'Avaluació, Innovació i Qualitat Educativa i de la Formació Professional notificaran en el termini màxim d'un mes, des de la finalització del termini de presentació de sol·licituds les autoritzacions corresponents. En cas de no produir-se la dita notificació en el termini indicat, la sol·licitud es podrà considerar desestimada.  
Quatre  
La Conselleria d'Educació establirà les mesures oportunes per a la provisió de professors voluntaris de xinés en els centres autoritzats per a organitzar l'acció formativa d'Introducció a la Llengua i Cultura Xinesa en el marc del conveni subscrit amb l'entitat Hanban.  
Cinc  
L'acció formativa d'Introducció a la Llengua i Cultura Xinesa es podrà impartir en els centres autoritzats, amb caràcter experimental, des del mes de desembre fins el mes de juny del present curs 2010-2011. Com a criteris de selecció de centres participants es considerarà l'orde de presentació de les sol·licituds, així com la disponibilitat de professorat voluntari de xinés per a realitzar l'acció formativa en les dates sol·licitades pel centre docent.  
Sis  
L'acció formativa es realitzarà fora de l'horari lectiu de l'alumnat sense que, en cap cas, s'imposen aportacions de les famílies, i podran assistir a la mateixa alumnat d'Educació Secundària Obligatòria, Batxillerat i Formació Professional, en els centres autoritzats, així com el professorat del centre interessat en la formació oferida.  
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que esgota la via administrativa, podrà ser recorregut potestativament, en reposició, o bé cabrà plantejar directament recurs contenciós administratiu en els terminis i davant de l'òrgan que s'indica a continuació:  
a) El recurs de reposició haurà d'interposar-se davant del conseller d'Educació, en el termini d'un mes a comptar de la data següent al de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
València, 22 de novembre de 2010.- El director general d'Ordenació i Centres Docents: Rafael Carbonell Peris. La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.